Document ID: /roh_data/filtered/fineweb-2-filterrobots_roh.jsonl.gz/73654

6 candidats cumbattan per il presidi
Il favurit Alexander van der Bellen (72 onns) è professer d'economia ed anteriur president da la partida verda. El haja l'avantatg che las partidas tradiziunalas ÖVP e SPÖ ruschnian adina pli fitg a la dretga e perquai saja el per bleras votantas e votants in candidat elegibel, di il schefredactur dad ORF Vorarlberg Gerd Endrich.
Sin ils chaltgogns dal favurit èn dus candidats fitg differents: Norbert Hofer (45 onns, FPÖ) crititgeschia l'Uniun Europeica e la politica d'asil e l'anteriura derschadra Irmgard Griss (69 onns, senza partida) n'haja zuar betg experientscha politica, ma ella cuntanschia surtut persunas che s'interesseschian uschiglio betg per politica.
Ils candidats dad SPÖ (Rudolf Hundstorfer) e dad ÖVP (Andreas Khol) ston tenor Gerd Endrich dar gas enfin dumengia, uschiglio n'han las duas partidas da tradiziun betg pli enta maun il presidi austriac.
Nagina schanzas sin in'elecziun ha l'anteriur impressari e promi dal Wiener Opernball Richard Lugner (83 onns). Tut tenor da tgi ch'el piglia davent vuschs, pudess el tuttina anc influenzar la dumonda tge dus candidats che dumognan la cursa per in segund scrutini.
Blera pussanza - sin il palpiri
En l'Austria ha il president dapli pussanza ch'en auters pajais: El po per exempel dar cumonds a l'armada, proclamar tut persuls il schef da regenza u era relaschar l'entira regenza. Quai sajan dentant incumbensas be sin il palpiri, declera Gerd Endrich. En la pratica sa restrenschia il president sin incumbensas represchentativas.
Chattar soluziun per controllas da cunfin al Brenner
Il minister da l’intern da l’Austria Wolfgang Sobotka ha annunzià da vulair chattar ina soluziun cun l'Italia en la dumonda da controllas da cunfin al pass dal Brenner. quai ha Sobotka ditg suenter in inscunter cun ils presidents da las regenzas dal Tirol e dal Tirol dal Sid.
Cunzunt il president da la regenza dal Tirol dal Sid Arno Kompatscher ha appellà da tschertgar soluziuns communablas per la dumonda, co agir cun controllas al Brenner.
La construcziun d’ina saiv da cunfin n’è actualmain anc betg decidida per il minister. Quest pass dependia da la prontadad da cooperar da l’Italia. «Sche l’Italia na prenda naginas mesiras, lura vegn fermà ina saiv», uschia Sobotka. Sco mesira preventiva vegnian dentant gia construids ils fundaments per la saiv.
RR novitads 06:00